
Consorci de Museus

El Centre del Carme uneix art, tecnologia i música aquest dissabte en ‘theCCCC’
· En col·laboració amb el col·lectiu theBasement oferirà una jornada amb més de vint propostes culturals d’11 a 23.30 hores, amb accés gratuït

· Les últimes creacions de bandes i grups locals com Nathan Jaime Color Sound, Angel Calvo i Los Trenes de Larga Distancia o Manuel Leunam es combinaran amb els ritmes dels DJ de theBasement

València (13.02.2020). Naix ‘theCCCC’ un esdeveniment que reuneix art, tecnologia i música i amb el qual el Centre del Carme Cultura Contemporània oferirà aquest dissabte una jornada amb més de vint propostes culturals, per a tots els públics, amb accés gratuït.

Des de les 11 del matí fins a les 23.30 hores, es podrà gaudir de la música en directe a càrrec de diferents bandes i grups locals, i de la música dels DJ de theBasement (Aapaes, Boranimals, Toni Copas, Goalmaker, Whatever, Pin).

Bandes com els valencians Nathan Jaime Color Sound, que presentaran els temes del seu primer llarg ‘Optical Illusion’. Angel Calvo i Los Trenes de Larga Distancia que es reafirmen com una de les propostes més pròsperes del ‘power pop’ meridional i l’eclèctic granadí Manuel Leunam, especialista a combinar la seua faceta de cantautor amb melodies ‘lo-fi’.

El director del Centre del Carme, José Luis Pérez Pont ha recordat “el suport del Centre del Carme i del Consorci de Museus als grups i artistes valencians en l’àmbit de l’experimentació i la creació musical” i ha destacat la importància de “generar trobades d’aquesta índole que activen la ciutat i conviden a gaudir d’un tipus d’oci inclusiu i saludable entorn de la cultura”.

‘theCCCC’ és el resultat de la unió entre l’esperit d’agitació cultural del Centre del Carme i les accions avantguardistes del col·lectiu valencià theBasement.

theBasement és un projecte creat per un grup de ments inquietes nascudes en els huitanta amb ganes d’oferir un nou enfocament als esdeveniments de la seua ciutat natal, València, o de qualsevol altra ciutat.

Des de fa anys aquest col·lectiu s’ha acurat per conquistar edificis i espais ‘insígnia’ dins de la ciutat per a la realització de tot tipus d’esdeveniments musicals, culturals i gastronòmics.

Ángel Calvo i Los Trenes de Larga Distancia
Ángel Calvo és un compositor costumista que després de portar 10 anys en diferents bandes es va unir l’any passat a Los Trenes de Larga Distancia per a traure un dels projectes més pròspers del ‘power’ pop del sud.

El seu disc ‘Murcia del Carmen’ (2018) va ser elegit per alguns mitjans com un dels millors discos de l’any i aquesta gran acollida continua ara amb el seu nou EP ‘6 Meses de 2018’. El seu single ‘Les caerías genial’ va ser seleccionat com el millor del 2019.

Ha tocat en festivals tan importants com el Lemon Pop o el Big Up i ha sigut teloner de grups com León Benavente o Tobogan Andaluz (ARG) de gira per Espanya.

Nathan Jaime Color Sound
Nathan Jaime Color Sound és una jove banda resident a València. Al setembre de 2019 van estrenar el seu primer llarg com a formació al complet, titulat ‘Optical Illusion’. 

‘Optical Illusion’ és un recorregut pel pop, el ‘rock’, el ‘funk’ i la psicodèlia revitalitzat per la cultura musical, l’actitud i el positivisme que desprenen Nathan (‘frontman’ i ideòleg del projecte amb un disc en solitari), Lluís Estellés (baix), Andoni Iribarren (bateria) i Mario Busto (guitarra).

Un viatge a través de cançons coloristes, efervescents i fresques juntament amb un directe irresistible carregat d’energia són la senya d’identitat d’aquesta jove banda.

Manuel Leunam
Manuel López porta anys fent música, però no és fins a 2018, quan es trobava a la seua Granada natal, que comença a autoproduir i publicar cançons en solitari amb el nom de Manuel Launam. Des de 2019 viu a Madrid, on continua treballant amb aquest nom.

L’estil de Manuel Leunam és canviant quant al so, i es mou entre el pop de cantautor o el ‘lo-fi’. Els motius de les seues cançons discorren entre temes banals alhora que curiosos i amb lletres divertides.

Activitats
Durant la jornada l’avantguardista col·lectiu Vitamin-art presentarà una sèrie d’accions que acostaran al públic algunes de les tecnologies més innovadores del present: planetari 3D i simulador 9D de realitat virtual, cinema interactiu amb 360 graus d’angle de visió, amb més de 90 pel·lícules diferents per a triar des de muntanyes russes excitants fins a interminables oceans.

D’altra banda, al llarg del matí s’oferirà una jornada de ioga d’alineació dinàmica o ioga amb percussió de la mà de Llanncai (Eric Torres i Lidia Ortiz). Està dirigida a tots els públics i és necessària la inscripció prèvia en el correu infollanncai@gmail.com.
A més Komba Educació oferirà diferents propostes perquè que els menuts i menudes se senten també partícips de la trobada. A l’Espai de Telles, l’espai permanent per a bebés de 0 a 3 anys que manté obert el Centre del Carme, ‘theCCCC’ suma un espai de joc lliure amb un circuit sensorial i zona de lectura, (estarà obert d’11 a 14 hores i de 15 a 18 hores).

Per a xiquetes i xiquets de 5 a 12 anys hi haurà una ‘escape room’ en la qual se’ls convidarà a desxifrar l’enigma entre endevinalles, cadenats, claus, maletes i endevinalles. 

Des dels 4 anys es podrà gaudir també d’altres tallers com ara manualitats en llengua anglesa, disfresses amb complements i maquillatge a més d’una zona de jocs tradicionals la mà de CAPS animación.

Totes les activitats són amb entrada lliure, fins que es complete l’aforament.

